  Виталий Пронин Со вакытэ ик сцена вылын «Наталь» но «Чипчирган» операосты пуктӥзы, «Италмас» балетэз но.Ӧвӧл, мон егит, вордскемын 1990-тӥ арын гинэ. Нош 1960-тӥ аръёс мон понна верантэм тунсыкоесь пото - историысь тужгес чебер вакыт. Мон со аръёсты яратӥсько, малы ке шуоно со вал эрико дыр, СССР-ын вал «оттепель», космосэ лобӟиз Гагарин, модаын вал твист но шейк эктонъёс, рок крезьгур но соку гинэ вӧлмыны кутскиз…Тунсыко, тазьы ик вераны луэ 60-тӥ аръёсысь удмурт культура сярысь но. Учкиськод ке кылбур бичетъёсты - тузӥесь. Ваньмыз минималистично, лаконично лэсьтэмын, нош шрифтъёсыз сярысь верад ке, со чылкак нимысьтыз тема, мон малпамъя! Сыӵе шрифтъёсты нокытысь но уд адӟы ни. Одӥг нуналэ нимысьтыз мынӥ Йӧскалык библиотекае но учкыны кури со вакытысь «Молот» журналъёсты. 3 яке 4 час ӵоже абдраса учки Кубаысь иворъёсты, кылбуръёсын комиксъёсты. Туж чебер! Зэмос модалиос кадь потӥзы мыным туспуктэмъёсысь скал кыскисьёс но кунян вордӥсьёс. Вераме потэ на, со вакытэ ик сцена вылын «Наталь» но «Чипчирган» операосты пуктӥзы, «Италмас» балетэз но.Кемалась ик ӧвӧл мон кие вуизы виниловой пластинкаос. Кыӵе пайми мон, куке адӟи, отын удмурт кырӟанъёс гожтэмын шуыса. Соосты кылзон понна быдэс гужем мон утчай проигрыватель. Зэмзэ ик, кылъёсын уд вера мылкыддэ, куке тон пукиськод комнатаын, пуктӥськод проигрывательлэсь веньзэ но, азьло кылӥське кыӵе ке ӵажыртэм... Тазьы ик, дыр, крезьгурез кылзыса, пукизы Флор Васильев но Геннадий Красильников, малпай мон соку...Нош али ми ум паймиське ни космосэ лобанлы, выль технологиослы но усьтонъёслы, ум паймиське тунсыко кылбурчиослы но мукет быгатӥсь адямиослы. Туала дыре милям ваньмыз вань кадь. Улонлы паймыны быгатонмы но дунне шоры эрико учконмы гинэ ӧвӧл. Нош 60-тӥосын со вал трос, туж трос.Соин ик, ваньдылы ӵектӥсько ӵемгес вуж арбериосты, книгаосты но журналъёсты учкыны, чуланъёсады но корка сигъёсады соос одно ик кыллё на. Совето вакытысь удмурт культура али бадӟым История ни. Озьы ке но ми быгатӥськом на сое улэпкын адӟыны но эскерыны, быгатӥськом на трос пайдаё малпанъёсты отысь басьтыны но соосты улонамы кутыны.  Теги: история малпан чуралиосгожто  